
Računovodske storitve, davčno in poslovno svetovanje


SPREMEMBE ZAKONA O DAVKU OD DOHODKOV PRAVNIH OSEB - ZDDPO-2R
V Uradnem listu Republike Slovenije, št. 66/2019, z dne 5.11.2019, je bil objavljen Zakon o spremembah in dopolnitvah Zakona davku od dohodkov pravnih oseb (novela ZDDPO-2R), ki začne veljati naslednji dan po objavi v Uradnem listu, uporabljati pa se začne 1. januarja 2020, razen novega devetega odstavka 33. člena zakona (poslovni najem), ki se uporablja od 1. Januarja 2019, in novega 59.a člena zakona (omejitev zmanjšanja davčne osnove), ki se uporablja za davčna obdobja, ki se začnejo 1. januarja 2020 ali kasneje. 
V nadaljevanju bomo preučili nekaj bistvenih novosti, ki jih prinaša novela ZDDPO-2R.

01. Sprememba obravnave sredstva vzetega v poslovni najem (2. člen ZDDPO-2R)
Na podlagi računovodskih pravil (MSRP in SRS) najemnik pripozna sredstvo, vzeto v poslovni najem, kot sredstvo, ki predstavlja pravico do uporabe. To sredstvo se pri najemniku amortizira od datuma začetka najema do konca njegove dobe koristnosti oziroma do konca trajanja najema, če je krajše od dobe koristnosti sredstva. Dopolnjen 33. člen ZDDPO-2 določa, da se ne glede na najvišje letne amortizacijske stopnje za posamezne vrste sredstev, ki jih določa peti odstavek tega člena, za sredstvo, vzeto v poslovni najem, uporabi najvišja letna amortizacijska stopnja, ki ustreza dejanski amortizacijski dobi tega sredstva, določeni po računovodskih pravilih. Navedeno torej pomeni, da najemnik upošteva bodisi dobo od datuma začetka najema do konca dobe koristnosti bodisi dobo trajanja najema sredstva, ki predstavlja pravico do uporabe. Pri tem se za ugotavljanje davčno priznanih odhodkov v skladu s prvim odstavkom 33. člena ZDDPO-2 uporabi metoda enakomernega časovnega amortiziranja. V praksi se bo tako priznavanje odhodkov iz naslova najemnin za davčne namene v posameznih davčnih obdobjih približalo dejanskim najemninam v teh obdobjih.

POJASNILA:
Po 1. 1. 2019 bodo najemniki sredstva v dolgoročnem najemu izkazovali med svojimi sredstvi, torej se jim povečuje aktiva. Istočasno bodo izkazovali celoten dolg iz pogodbe, kar pomeni višjo pasivo oziroma dolgoročne obveznosti. Strošek najema bo poleg tega treba na novo preračunati ter ga uvrstiti med stroške amortizacije in stroške obresti. Praktično to pomeni, da gre na dolgi rok za enak strošek, ki se je po starem vodil kot strošek najema, po novem pa kot strošek amortizacije in obresti.
Novost velja za dolgoročne najeme, kjer je čas najema več kot 1 leto in za najeta sredstva višje vrednosti oziroma za vrednost več kot 10.000 EUR. Pozor, pri vrednotenju predmeta najema se upošteva vrednost novega sredstva! Nova določila za poslovne najeme so obvezna za srednje in velike družbe in druge organizacije. Uvajajo se tudi najemi majhnih vrednosti, to je najem, katerega vrednost znaša do 10.000,00 EUR in se v poslovnih knjigah ne pripoznava po novi ureditvi.

02. Uvedba omejitve zmanjšanja davčne osnove zaradi uveljavljanja davčnih olajšav in pokrivanja davčne izgube (4. člen ZDDPO-2R)

Zmanjšanje davčne osnove je v davčnem obdobju omejeno na 63 % davčne osnove. V seštevku so upoštevane tudi davčne olajšave in spodbude, določene v drugih zakonih (Zakon o spodbujanju skladnega regionalnega razvoja (Uradni list RS, št. 20/11, 57/12 in 46/16), Zakon o razvojni podpori Pomurski regiji v obdobju 2010–2019 (Uradni list RS, št. 87/09, 82/15 in 27/17) in Zakon o udeležbi delavcev pri dobičku (Uradni list RS, št. 25/08)), ki zmanjšujejo davčno osnovo po tem zakonu. V seštevku so prav tako upoštevani zneski uveljavljanja neizkoriščenih delov davčnih olajšav iz preteklih davčnih obdobij.

PRIMER:
Podjetje ima v letu 2020 davčno osnovo 100.000 €. V raziskave in razvoj je v letu 2020 investiralo
150.000 €. Podjetje lahko upošteva dejansko davčno olajšavo za investiranje v raziskave in razvoj le v
višini 63.000 €, razliko pa v naslednjih 5 letih.
Davčna osnova je v tem primeru 37.000 € (100.000 – 63.000), davčna obveznost pa 7.030 € (19%).
V kolikor bi se v letu 2019 zgodil enak scenarij (pred davčnimi spremembami), podjetje ne bi plačalo davka, saj bi lahko celo davčno osnovo pokrili z olajšavo za raziskave in razvoj.


V. Začetek veljavnosti in uporabe ZDDPO-2R (6. člen ZDDPO-2R)
Zakon začne veljati naslednji dan po objavi v Uradnem listu Republike Slovenije zaradi pravočasne uveljavitve določb, ki se prenašajo v slovenski pravni red iz Direktive 2016/1164/EU, to je do 31. 12. 2019, in z namenom, da se do tega datuma zagotovi tudi uveljavitev začetka uporabe sprememb ustreznega podzakonskega akta.
Nova ureditev glede priznavanja odhodkov amortizacije pri poslovnih najemih se uporablja tudi za nazaj, to je od 1. januarja 2019 dalje. S povratno veljavnostjo te določbe se namreč ne posega v pridobljene pravice zavezancev, saj se vsebina nanaša na obveznost za plačilo davka, ki se za nazaj zmanjšuje. Povratno veljavnost zahteva tudi javna korist, saj se bo tako uskladil datum začetka uporabe novih računovodskih pravil z datumom začetka uporabe novega davčnega pravila, kar za zavezance pomeni tudi administrativno poenostavitev, saj jim praviloma ne bo treba obračunavati odloženih davkov.
Nova določba glede omejitve zmanjšanja davčne osnove zaradi uveljavljanja davčnih olajšav in pokrivanja prenesene davčne izgube se uporablja za davčna obdobja, ki se začnejo 1. januarja 2020 ali kasneje.










SPREMEMBE ZAKONA O DOHODNINI - ZDoh-2V




V Uradnem listu Republike Slovenije, št. 66/2019, z dne 5. 11. 2019, je bil objavljen Zakon o spremembah in dopolnitvah Zakona dohodnini (novela ZDoh-2V), ki je začel veljati naslednji dan po objavi v Uradnem listu in se uporablja za davčna leta, ki se začnejo od vključno 1. Januarja 2020.
V nadaljevanju bomo preučili nekaj bistvenih novosti, ki jih prinaša novela ZDoh-2V.

1. Uskladitev določil o oprostitvah plačila dohodnine s spremembami zakonodaje na invalidskem področju (2. člen ZDoh-2V)

S 1. januarjem 2019 je stopil v veljavo Zakon o socialnem vključevanju invalidov, hkrati s tem pa je prenehal veljati Zakon o družbenem varstvu duševno in telesno prizadetih oseb. Z letošnjim letom je stopil v veljavo tudi Zakon o osebni asistenci, ki je uredil pravico do osebne asistence za osebe z dolgotrajnimi telesnimi, duševnimi, intelektualnimi in senzorčnimi okvarami. Pravice invalidov do določenih ugodnosti v obliki povračil stroškov, storitev in drugih ugodnosti v naravi ureja tudi Zakon o izenačevanju možnosti invalidov. S spremembami zakonodaje na invalidskem področju je bilo potrebno urediti oziroma spremeniti tudi določila 21. člena ZDoh-2, po katerih so dohodki (v obliki povračil stroškov, storitev in drugih ugodnosti), določeni po navedenih in drugih posebnih zakonih, oproščeni plačila dohodnine. 

2. Nižje bonitete za osebno motorno vozilo na električni pogon za privatne namene (3. člen ZDoh-2V)

Z dopolnitvijo 43. člena ZDoh-2 (2.a odstavek) se uvaja posebno ugodnost pri izračunu bonitete za uporabo električnega osebnega vozila za privatni namen. Novost se nanaša samo na električna osebna vozila, ne pa na hibridna vozila, ki so delno tudi na električni pogon.
Če delodajalec zagotovi delojemalcu osebno vozilo na električni pogon, se ne glede na dejansko porabo in ne glede na način pridobitve vozila v davčno osnovo všteva 0,3 % nabavne vrednosti vozila mesečno, če vrednost ob pridobitvi (vključno z DDV) ne presega 60.000 evrov. Izračun bonitete za uporabo vozil na drug pogon bencinski, dizelski) ostaja nespremenjen v skladu z drugim odstavkom 43. člena ZDoh-2 (v prvem letu 1,5 % od nabavne vrednosti). Enak izračun bonitete se uporablja tudi za električna vozila, za znesek, ki presega 60.000 evrov nabavne vrednosti.



3. Povečanje deleža normiranih stroškov in povišanje stopnje dohodnine od dohodkov iz oddajanja premoženja v najem (8. in 27. člen ZDoh-2V)

S spremembo 77. člena ZDoh-2 se delež normiranih stroškov, ki zmanjšujejo davčno osnovo od dohodkov iz oddajanja premoženja v najem, poveča z 10 % na 15 %. S spremembo 135.č člena ZDoh-2 pa se spreminja tudi stopnja dohodnine za te dohodke, in sicer s 25 % na 27,5 %.



04. Omejitev zmanjšanja davčne osnove do višine povprečne plače v RS pri odmeri dohodnine na letni ravni za del plače iz naslova poslovne uspešnosti (18. člen ZDoh-2V)

Z novim sedmim odstavkom 109. člena ZDoh-2 se na letni ravni (na primerljiv način kot za regres za letni dopust) tudi za dohodek iz naslova dela plače za poslovno uspešnost zagotavlja ustavno načelo enakosti pred zakonom. V skladu z 12. točko prvega odstavka 44. člena ZDoh-2 se ugodnejša davčna obravnava dohodkov iz naslova dela plače za poslovno uspešnost lahko upošteva pri vsakem izplačevalcu dohodka - delodajalcu. Z določilom sedmega odstavka 109. člena ZDoh-2 se na letni ravni zagotavlja enaka davčna obravnava prejemnikov dohodka v obliki dela plače za poslovno uspešnost (ne glede na to, ali so ta dohodek prejeli pri enem ali pri več delodajalcih), in sicer se v davčno osnovo ne všteva vsota teh dohodkov do višine 100 % povprečne letne plače zaposlenih v Sloveniji, preračunane na mesec. V letno davčno osnovo se bo tako všteval del plače za poslovno uspešnost, ki presega višino povprečne letne plače zaposlenih v Sloveniji, preračunane na mesec, zmanjšan za sorazmeren del prispevkov za socialno varnost.
Pri tem pa velja opozoriti, da se bo z uveljavitvijo te določbe spremenil dosedanji način poročanja na REK obrazcih tako, da bo izplačevalec v polje A052 vedno vpisal celoten znesek izplačane plače iz naslova uspešnosti poslovanja, tudi če se dohodek v času izplačila ne bo všteval v davčno osnovo dohodka iz delovnega razmerja.

05. Pri izračunu akontacije dohodnine se zavezanec lahko odloči, da se mu del plače za poslovno uspešnost ne izvzame iz davčne osnove (23. člen ZDoh-2V)

Z določbo sedmega odstavka 109. člena ZDoh-2 je zavezancu omogočeno, da se na enak način kot pri regresu za letni dopust, tudi pri izračunu akontacije dohodnine od dela plače za poslovno uspešnost (po 12. točki prvega odstavka 44. člena ZDoh-2) lahko odloči za neupoštevanje davčno ugodnejše obravnave tega dohodka. Zavezanec lahko namreč v posameznem letu tovrstni dohodek prejme pri več kot enem izplačevalcu, zaradi česar bi skupni znesek tega dohodka na letni ravni lahko bistveno presegel letno povprečno plačo v RS, preračunano na mesec, kar bi pomenilo večja doplačila dohodnine na letni ravni. O takšni odločitvi mora zavezanec obvestiti delodajalca, kar je urejeno z dopolnitvijo štirinajstega odstavka 127. člena ZDoh-2.

06. Opredelitev statusa glavni delodajalec (23. člen ZDoh-2V)

V drugem odstavku 127. člena ZDoh-2 je dodano določilo, po katerem delodajalec kot plačnik davka pozove delavca - zavezanca k opredelitvi statusa, ali je njegov glavni delodajalec ali ne. Kot glavni delodajalec se šteje tisti, pri katerem zavezanec dosega pretežni del dohodka iz delovnega razmerja (ne glede na to ali gre za polni delovni čas, krajši delovni čas ali dopolnilno zaposlitev).
Zakon tudi nalaga zavezancu obveznost, da delodajalca obvešča o spremembi tega statusa. Določeno pravilo, da delodajalci kot plačniki davka akontacijo dohodnino od dohodkov iz delovnega razmerja izračunavajo na dva načina, kot glavni delodajalec (po stopnjah dohodnine in lestvici kot to določa drugi odstavek 127. člena ZDoh-2) ali kot delodajalec, pri katerem zavezanec ne dosegajo pretežni del dohodka (po 25 % stopnji od davčne osnove kot to določa šesti odstavek ZDoh-2), ima namen doseči čim večjo usklajenost med izračunano in odtegnjeno akontacijo dohodnine med letom in odmerjeno dohodnino na letni ravni. Predpogoj za pravilno izračunano in odtegnjeno akontacijo dohodnine pa je, da delodajalec ve, ali je zavezančev glavni delodajalec ali ne, torej ali pri njem dosega pretežni del dohodka ali ne. Dopolnitev drugega odstavka 127. Člena ZDoh-2, da delodajalec, ki je plačnik davka, zavezanca pozove k opredelitvi po statusu z vidika glavnega delodajalca, je opozorilne narave, da se delodajalca opozori, da je pomembno za pravilni izračun akontacije dohodnine, da pozna svoj status, ki ga lahko pravilno določi le s pomočjo zavezanca, ter da se zavezancu naloži obveznost informiranja delodajalca v zvezi s tem. Na ta način je zagotovljena tudi večja pravna varnost oziroma nedvoumnost pri razreševanju sporov glede izračuna akontacije dohodnine.

07. Spremembe zneska splošne olajšave in sprememba izračuna dodatne splošne olajšave (19., 23., 24. člen ZDoh-2V)

[bookmark: _GoBack]Splošna olajšava, ki se prizna vsakemu rezidentu, določena v prvem odstavku 111. člena ZDoh-2, se poviša od 3.302,70 evro letno na 3.500 evrov letno. Zaradi določitve enotnega mehanizma določanja dodatne splošne olajšave se drugi odstavek črta, tretji odstavek 111. člena pa spremeni. Vsi zavezanci, ki prejemajo skupne dohodke do višine 13.316,83 evrov, so tako upravičeni do dodatne splošne olajšave, ki se linearno spreminja v odvisnosti od višine skupnega dohodka (nižji je dohodek, višja je ta olajšava). Dodatna splošna olajšava se določi z uporabo naslednje enačbe: · 18.700,38 evrov – 1,40427 x skupni dohodek.
Pri letni odmeri dohodnine se torej vsakemu zavezancu – rezidentu prizna splošna olajšava glede na višino skupnega dohodka, in sicer:

	Če znaša skupni dohodek v eurih
	Znaša splošna olajšava v eurih

	Nad
	Do
	 

	
	13.316,83
	   3.500,00 + (18.700,38 - 1,40427 x skupni dohodek)

	13.316,83
	
	3.500,00



V skladu s to spremembo se spremeni tudi tretji odstavek 127. člena ZDoh-2, kjer je navedeno, kaj se upošteva pri izračunu akontacije dohodnine od dohodka iz delovnega razmerja, doseženega pri delodajalcu, pri katerem zavezanec dosega pretežni del dohodka iz delovnega razmerja (pri glavnem delodajalcu). Pri izračunu akontacije dohodnine se upošteva 1/12 zneska olajšave iz prvega odstavka 111. člena (kar je 291,67 evrov), prvega odstavka 112. člena in iz 114. člena ZDoh-2. Upošteva se tudi 1/12 zneska olajšave, ugotovljenega z uporabo enačbe iz tretjega odstavka 111. člena tega zakona ob upoštevanju dohodka iz drugega odstavka tega člena, ki ga izplača glavni delodajalec, preračunanega na letno raven, če ta dohodek ne presega 1/12 dohodka iz tretjega odstavka 111. člena ZDoh-2. Upoštevaje navedeno se dodatna splošna olajšava za mesečni dohodek nad 1.109,74 (13.316,83/12) evrov izračun po enačbi:
· 1.558,37 evrov - 1,40427 x bruto mesečni dohodek
Pri izračunu mesečne akontacije dohodnine od dohodkov iz delovnega razmerja glavni delodajalec torej upošteva naslednjo splošno olajšavo:

	Če znaša mesečni bruto dohodek iz delovnega razmerja v eurih
	Znaša splošna olajšava v eurih

	Nad
	Do
	 

	
	1.109,74
	   291,67 + (1.558,37 - 1,40427 x bruto dohodek)

	1.109,74
	
	291,67




Ob tem pa se zavezanec pri izračunu akontacije dohodnine od dohodka iz dohodka iz delovnega razmerja, ki ga izplača glavni delodajalec, lahko odloči, da se ne upošteva olajšava iz tretjega odstavka 111. člena ZDoh-2 (dodatna splošna olajšava), o čemer obvesti glavnega delodajalca (ta možnost je bila v zakonu že pred to novelo).
V skladu z drugim odstavkom 131. člena ZDoh-2 se navedena splošna olajšava oziroma izračun dodatne splošne olajšave upošteva tudi v primeru izračuna akontacije dohodnine od drugega dohodka, ki ga zavezanec prejema redno mesečno (za tovrstni izračun akontacije dohodnine se odloči zavezanec sam).

08. Spremembe dohodninske lestvice (22. člen ZDoh-2V)

S spremembo prvega odstavka 122. člena ZDoh-2 se zvišujejo meje davčnih razredov, spreminjata pa se tudi stopnji dohodnine v drugem (od 27 % na 26 %) in tretjem dohodninskem razredu (od 34 % na 33 %).
Za davčna leta, ki se začnejo od vključno 1. januarja 2020, tako velja naslednja dohodninska lestvica:
	Če znaša neto letna
davčna osnova v eurih
	Znaša dohodnina v eurih

	Nad
	Do
	 
	   

	 
	8.500,00
	 
	        16 %

	8.500,00
	25.000,00
	1.360,00
	     + 26 %   nad   8.500,00

	25.000,00
	50.000,00
	5.650,00
	     + 33 %   nad 25.000,00

	50.000,00
	72.000,00
	13.900,00
	     + 39 %   nad 50.000,00

	72.000,00
	
	22.480,00
	     + 50 %   nad 72.000,00




Pri izračunu mesečne akontacije dohodnine od dohodka iz delovnega razmerja (ki ga izračunava glavni delodajalec v skladu z drugim odstavkom 127. člena ZDoh-2) in izračunih akontacijah dohodnine od drugega dohodka (če gre redne mesečno dohodke in se za ta način izračuna zavezanec odloči sam v skladu z drugim odstavkom 131. člena ZDoh-2) pa se za dohodke, izplačane po 1. januarju 2020, uporablja naslednja lestvica:

	Če znaša neto mesečna
davčna osnova v eurih
	Znaša dohodnina v eurih

	Nad
	Do
	 
	 

	 
	708,33
	 
	        16 %

	708,33
	2.083,33
	113,33
	     + 26 %   nad   708,33

	2.083,33
	4.166,67
	470,83
	     + 33 %   nad 2.083,33

	4.166,67
	6.000,00
	1.158,33
	     + 39 %   nad 4.166,67

	6.000,00
	
	1.873,33
	     + 50 %   nad 6.000,00




09. Spremembe na področju vzdrževanih družinskih članov (20. in 21. člen ZDoh-2V)

Zaradi spremembe pogojev za pridobitev statusa invalida po Zakonu o socialnem vključevanju invalidov (v nadaljevanju: ZSVI) in sprememb na področju družinske zakonodaje, se spreminjata 114. in 115. člen ZDoh-2 v delu, ki opredeljuje pogoje v zvezi z vzdrževanimi družinskimi člani, otroki, ki potrebujejo posebno nego in varstvo.

Posebna olajšava

21. člen ZDoh-2V se nanaša na spremembe v 114. členu. V tretjem odstavku se 3. točka spremeni tako, da se navedba predpisa o družbenem varstvu telesno in duševno prizadetih oseb nadomesti z navedbo ZSVI, črta pa se navedba, da je otrok za delo nezmožen. Razlog je v tem, da je spremenje na vsebina ZSVI v primerjavi z Zakonom o družbenem varstvu duševno in telesno prizadetih oseb (v nadaljevanju: ZDVDTP), po katerem je bila telesno in duševno prizadeta oseba samo tista, ki se ni mogla usposobiti za samostojno življenje in delo. V skladu z ZSVI so invalidi osebe, ki (med drugim) ne morejo samostojno opravljati večine ali vseh življenjskih potreb in si zagotavljati sredstev za preživljanje. Prav tako iz vsebine 5. člena ZSVI izhaja, da so invalidi upravičeni do pravice do denarnega nadomestila v zmanjšani obliki, če sklenejo delovno razmerje, pravico v polnem znesku pa pridobijo, ko jim delovno razmerje preneha. Invalidi so tako v skladu z ZSVI tudi tisti, ki so (še) zmožni za delo, pri tem pa iz zakona ne izhaja, da se v postopku pridobivanja statusa po tem zakonu ugotavlja, ali je taka oseba za delo zmožna ali ne. Na podlagi tega je tako v davčnem postopku neprimerno in nemogoče ohranjati opredelitev »za delo nezmožen«, saj davčni organ nima posebnega znanja, ki bi ga taka opredelitev od njega zahtevala, poleg tega bi bil postopek ugotavljanja takega dejstva prezahteven, preobširen in neekonomičen.
Peti odstavek 114. člena ZDoh-2 je spremenjen tako, da se uskladi sprememba zakonodaje, in sicer iz ZDVDTP v ZSVI in ohrani nevezanost na starost otroka.
V osmem odstavku 114. člena ZDoh-2 se usklajuje sprememba zakonodaje, in sicer iz ZDVDTP v ZSVI, saj tudi ZSVI ohranja pristojnost centrov za socialno delo v zvezi z odločanjem o statusu invalida (oziroma prej status duševno in telesno prizadetih oseb, ki se ne morejo usposobiti za samostojno življenje in delo).


Vzdrževani družinski člani 

Z 21. členom ZDoh-2V se spreminja 115. člen. Zaradi ukinjanja gospodinjske evidence v skladu z Zakonom o prijavi prebivališča (ZPPreb), se 115. člen spreminja v četrtem in devetem odstavku v delu, kjer je bilo priznanje posebne olajšave za vzdrževane družinske člane do spremembe vezano na obstoj skupnega gospodinjstva otroka in staršev oziroma posvojiteljev (četrti odstavek) oziroma zavezanca in njegovih staršev (deveti odstavek), po novem pa je vezano na prijavljeno isto stalno prebivališče po predpisih o prijavi prebivališča.
S spremembo sedmega odstavka 115. člena ZDoh-2 se je uskladila sprememba zakonodaje, in sicer iz ZDVDTP v ZSVI. Otrok, ki po 18. letu starosti nadaljujejo šolanje na srednji, višji ali visoki stopnji, se šteje za vzdrževanega družinskega člana ne glede na pogoje iz četrtega do šestega odstavka 115. člena ZDoh-2. Ne zahteva se npr. neprekinjenost šolanja, omejitev lastnih dohodkov, šolanje do 26. leta.
Otrok, ki se ne šola, pa se šteje za vzdrževanega družinskega člana ne glede na četrti odstavek 115. člena (ne zahteva se npr. pogoj stalnega prebivališča, prijava pri službi za zaposlovanje), ob dodanem pogoju, da nima lastnih dohodkov za preživljanje ali so ti nižji od višine posebne olajšave za vzdrževanega otroka, ki potrebuje posebno nego in varstvo, določene v 2. točki prvega odstavka 114. člena ZDoh-2. Za lastne dohodke se štejejo vsi dohodki po ZDoh-2, razen dodatka za pomoč in postrežbo po zakonu o vojnih veteranih, zakonu o vojnih invalidih, zakonu o socialnem vključevanju invalidov ter zakonu o pokojninskem in invalidskem zavarovanju. Deveti odstavek 115. člena ZDoh-2 se spreminja oziroma razširja v delu, ki se nanaša na možnost uveljavljanja posebne olajšave za vzdrževane starše ali posvojitelje zavezanca. Zaradi drugačne ureditve pravice do preživnine na področju družinske zakonodaje, se uvaja tudi dodatna možnost za uveljavljanje posebne olajšave za vzdrževane starše ali posvojitelje ob izpolnjevanju pogoja sklenjenega sporazuma o preživnini v obliki neposredno izvršljivega notarskega zapisa v skladu z zakonom, ki ureja družinska razmerja.



10. Namenitev dela dohodnine za donacije (28. člen ZDoh-2V)

Sprememba 142. člen ZDoh-2 je posledica uveljavitve Zakona o nevladnih organizacijah (ZNOrg), ki celovito ureja področje nevladnih organizacij, določa pa tudi status nevladnih organizacij v javnem interesu. Navedeni ureditvi v ZNOrg sledi tudi sprememba 142. člena ZDoh-2, in sicer pri določitvi upravičencev upošteva upravičence, ki so kot nevladne organizacije v javnem interesu določeni v skladu z ZNOrg, še vedno pa ohranja določene upravičence, ki so bili kot upravičenci
določeni že v veljavni ureditvi, in sicer politične stranke, reprezentativne sindikate, registrirane cerkve in druge verske skupnosti. Za upravičence tekočega leta se štejejo tisti upravičenci, ki so izpolnjevali pogoje oziroma pridobili status nevladne organizacije v javnem interesu najpozneje na dan 31. decembra preteklega leta.
Spreminja se tudi način pošiljanja oziroma pridobivanja podatkov o upravičencih. Po novem bo podatke o nevladnih organizacijah v javnem interesu zagotavljala Agencija za javnopravne evidence in storitve (AJPES), ki vodi evidenco nevladnih organizacij v javnem interesu. Navedene podatke bo AJPES enkrat letno, brezplačno posredovala Finančni upravi Republike Slovenije (FURS), in sicer za namene priprave in objave seznama upravičencev do donacij za posamezno leto. Pogoje iz 142. člena ZDoh-2 nevladne organizacije izpolnjujejo, če izpolnjujejo pogoje, določene v ZNOrg in so vpisane v evidenco nevladnih organizacij v javnem interesu na presečni datum.
Podatke o političnih strankah, reprezentativnih sindikatih ter registriranih cerkvah in drugih verskih skupnostih pa bo pristojni organ posredoval enkrat letno, brezplačno Ministrstvu za finance, in sicer za namene priprave seznama upravičencev do donacij za posamezno leto. Namen ureditve 142. člena ZDoh-2 se glede na veljavno ureditev ne spreminja, kar pomeni, da bodo zavezanci še vedno del svoje dohodnine (do 0,5 %) namenili eni izmed nevladnih organizacij v javnem interesu, politični stranki, reprezentativnemu sindikatu, registrirani cerkvi ali verski skupnosti.
Vlada bo določila podrobnejše postopke za izvajanje tega člena in določila seznam upravičencev do donacij.

11. Uveljavitev ZDoh-2V (30. člen ZDoh-2V)

ZDoh-2S se začne uporabljati za davčna leta od vključno 1. januarja 2020, dotlej pa se uporablja Zakon o dohodnini (Uradni list, RS, št. 13/11 – uradno prečiščeno besedilo, 9/12 – odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15, 55/15, 63/16, 69/17, 21/19 in 28719).
















SPREMEMBE ZAKONA O DAVKU NA DODANO VREDNOST – ZDDV-1K

V Uradnem listu RS, št.  59/19, z dne 4. 10. 2019 objavljen Zakon o spremembah in dopolnitvah zakona o davku na dodano vrednost ZDDV-1 (ZDDV-1K).


Spremembe določil ZDDV-1 od 01.01.2020 naprej (»delno« od 19.10.2019 naprej – spremembe 68., 74. in 74.i člena ZDDV-1) so primarno rezultat sprememb Direktive
Sveta 2006/112/ES, preostale spremembe pa so rezultat predvsem sprememb kaznovalne politike na področju DDV oziroma kazenskih določb – seveda v smeri strožje kaznovalne politike.

1. Posebna ureditev skladiščenja na odpoklic (9. člen ZDDV-1)
Nov 9.a člen ZDDV-1 opredeljuje v povezavi s čezmejnimi transakcijami (znotraj Unije) ureditev področja skladiščenja na odpoklic. Države članice navedeno področje
do 01.01.2020 rešujejo neenotno za primere, ko se blago prenese iz ene države članice v skladišče kupca – kasnejšega prejemnika tega blago v drugo državo članico.
Slovenija ima tovrstno ureditev do 31.12.2019 opredeljeno v 21. členu PZDDV (prenos blaga v drugo državo članico in pridobitev blaga iz druge države članice z
namenom vzpostavitve zaloge blaga pri kupcu), vendar se lahko navedena določba  o navedenega datuma »korektno« izvaja le v primeru, če ima država članica
nasprotnega poslovnega partnerja prav tako urejeno tovrstno poenostavitev. 9.a člen ZDDV-1 v bistvu opredeljuje izjemo, da se dobava blaga iz ene države
članice v skladišče (»bodočega«) kupca druge države članice ne šteje kot dobava blaga opravljena za plačilo (kot to določa 9. člen ZDDV-1), pri čemer se šteje, da
nastane dobava blaga šele takrat, ko kupec ravna z navedenim blagom kot lastnik. Ko kupec, pri katerem se skladišči blago, ravna z blagom kot lastnik, se šteje, da je pri
dobavitelju nastala dobava blaga znotraj Unije, oproščena plačila DDV (primerjalno glej 46. člen ZDDV-1), pri kupcu pa pridobitev blaga (primerjalno glej 11. člen
ZDDV-1).

2. Posebna nižja stopnja DDV 5% 
 
V skladu z novelo zakona ZDDV-L, objavljeno v Uradnem listu RS št. 72/19, se s 1. 1. 2020 uvaja posebna nižja stopnja DDV v višini 5 %, in sicer za dobavo, vključno s knjižnično izposojo, knjig, časopisov in periodičnih publikacij na fizičnih nosilcih ali dobavljenih elektronsko ali oboje (vključno z brošurami, letaki in podobnim gradivom, otroškimi slikanicami, knjigami za risanje ali pobarvankami, glasbenimi deli, tiskanimi ali v rokopisu, zemljevidi in hidrografskimi ali podobnimi kartami), razen gradiv, ki so v celoti ali v pretežnem delu namenjena oglaševanju oziroma ki jih v celoti ali v pretežnem delu tvorijo video vsebine ali avdio glasbene vsebine.

Posebna nižja stopnja DDV v višini 5 % za zgoraj navedene dobave se uporablja že za dobave, opravljene od vključno 1. 1. 2020 dalje.
V povezavi z uvedbo posebne nižje stopnje DDV se v skladu s spremembo Pravilnika o izvajanju Zakona o davku na dodano vrednost, objavljenem v Uradnem listu RS št. 77/19, črta 52. člen (zaradi črtanja 6. točke Priloge I k ZDDV-1) in dodaja nov 59.e člen, ki določa dobave iz 1. točke Priloge IV k ZDDV-1. Prav tako se spreminja obrazec DDV-O (Priloga VIII).


V skladu z novim 59.e členom velja:

Med izdelke iz 1. točke Priloge IV k ZDDV-1 se uvrščajo:
tiskane knjige, brošure, letaki in podobno gradivo (tarifna oznaka: 4901);
časopisi, revije in druge periodične publikacije (tarifna oznaka: 4902);
otroške slikanice (tarifna oznaka: 4903 00 00);
glasbena dela (tarifna oznaka: 4904 00 00);
zemljevidi ter hidrografske in podobne karte vseh vrst (tarifna oznaka: 4905);
knjige, slikanice, glasbene knjige z notami in atlasi na posnetih nosilcih z besedilnimi, slikovnimi in zvočnimi zapisi (tarifna oznaka: 8523).

Med elektronske dobave gradiv iz 1. točke Priloge IV k ZDDV-1 se uvršča elektronsko opravljanje storitev prek medmrežja ali elektronskega omrežja, s katerim se zagotavlja dostop do: 
elektronskih knjig in elektronskih učbenikov;
elektronskih časopisov, elektronskih revij in drugih elektronskih periodičnih publikacij ali redno elektronsko posodabljanih vsebin, ki imajo namen obveščati o novicah ali drugih temah;
elektronskih izdaj: zvočnih knjig, brošur, letakov ali podobnega gradiva; otroških slikanic, knjig za risanje ali pobarvank; glasbenih del ali glasbenih knjig z notami; atlasov, zemljevidov ter hidrografskih in podobnih kart.

Med navedene izdelke in storitve se ne uvršča:
dobava gradiva, ki več kot 50 odstotkov prostora namenja oglaševanju, 
glasba, filmi in igre, vključno z igrami na srečo in loterijo, ter 
interaktivno učenje, 
predvajanja in prireditve s področij politike, kulture, umetnosti, športa, znanosti in zabave.

DILEMA: 

Ali je treba na računu za dobavo časopisa in tedenske revije, opravljene dne 1. 1. 2020, že obračunati DDV po stopnji 5 %?

Da. Od dobav knjig in periodičnih publikacij, kot tudi ostalih dobav, za katere se s 1. 1. 2020 uvaja posebna nižja stopnja DDV, je treba obračunati DDV po stopnji 5 %, če so opravljene od vključno 1. 1. 2020 in dalje.









MINIMALNA BRUTO PLAČA, MINIMALNA BRUTO POKOJNINSKA OSNOVA 

Definicija minimalne bruto plače:
Delavec je upravičen do plačila za opravljeno delo najmanj v višini minimalne plače, če pri delodajalcu v Republiki Sloveniji dela poln delovni čas. V primeru krajšega delovnega časa od polnega delavcu pripada najmanj sorazmerni del minimalne plače.
Iz osnovne zakonske dikcije izhaja, da v minimalno plačo sodijo vsi elementi plače, kot jih navaja Zakon o delovnih razmerjih, torej osnovna plača delavca za določen mesec, del plače za delovno uspešnost in dodatki, ki mu pripadajo, razen dodatka za delo preko polnega delovnega časa. Dodatno je Zakon o dopolnitvi Zakona o minimalni plači (Uradni list RS, št. 92/2015) iz minimalne plače izvzel še tri dodatke za delo v posebnih pogojih dela, ki izhajajo iz razporeditve delovnega časa, in sicer:
· dodatek za nočno delo,
· dodatek za delo v nedeljo ter
· dodatek za delo na praznike in dela proste dneve po zakonu,
kar se je začelo obračunavati za plačilo dela, opravljenega od 1. januarja 2016.
Poleg tega v minimalno plačo tudi ni možno vštevati povračil stroškov, ki jih je delodajalec dolžan izplačati delavcu (npr. povračilo stroškov za prehrano med delom, za prevoz na delo in z dela, stroškov na službenem potovanju), kot tudi ne drugih prejemkov iz delovnega razmerja (npr. regres za letni dopust, odpravnine, jubilejne nagrade).
Višina minimalne bruto plače od 1. januarja 2018 do 31. decembra 2018: 842,79 evrov
Višina minimalne bruto plače od 01. januarja 2019 do 31.decembra 2019: 886,63 evrov
Višina minimalne bruto plače od 01. januarja 2020 do 31. decembra 2020: 940,58 evrov
Spremembo višine minimalne plače določa Zakon o spremembah o minimalni plači ZMinP-B.
»Zakon o spremembah Zakona o minimalni plači ZMinP-B:
PREHODNE IN KONČNA DOLOČBA 
5. člen 
(višina minimalne plače v prehodnem obdobju) 
(1) Minimalna plača se začne obračunavati v skladu s tretjim odstavkom 2. člena zakona za plačilo dela, opravljenega od 1. januarja 2020 dalje.
(2) Minimalna plača znaša:
– za plačilo dela, opravljenega od 1. januarja 2019 do 31. decembra 2019, 886,63 evrov,
– za plačilo dela, opravljenega od 1. januarja 2020 do 31. decembra 2020, 940,58 evrov,
– za plačilo dela, opravljenega od 1. januarja 2021 dalje, kot določa 3. člen zakona.
Definicija minimalne  neto plače:
Neto plača je plača, ki jo delavec prejme na svoj transakcijski račun brez upoštevanja povračil stroškov v zvezi z delom (prehrana, prevoz, dodatki idr.).
Višina minimalne neto plače od 1. januarja 2018 do 31. decembra 2018: 638,00 evrov
Višina minimalne neto plače od 01. januarja 2019 do 31.decembra 2019: 667,00 evrov
Višina minimalne bruto plače od 01. januarja 2020 do 31. decembra 2020: 700,00 evrov
Po letu 2021 naj bi se minimalna plača določala po posebni formuli, ki naj bi zagotavljala, da bo minimalna plača vsaj 20% višja od minimalnih življenjskih stroškov.
Definicija minimalne pokojninske osnove za obračun prispevkov za socialno varnost
Najnižja osnova za obračun prispevkov za socialno varnost je določena v 144. členu Zakona o pokojninskem in invalidskem zavarovanju (ZPIZ-2).
»Zakon o pokojninskem in invalidskem zavarovanju (ZPIZ-2)
144. člen
(osnove za osebe v delovnem razmerju)
(1) Osnova za plačilo prispevkov za zavarovance iz 14. člena tega zakona je plača oziroma nadomestilo plače ter vsi drugi prejemki na podlagi delovnega razmerja, vključno z bonitetami ter povračili stroškov v zvezi z delom, izplačanimi v denarju, bonih ali v naravi.
(2) Za zavarovance iz tretjega odstavka 14. člena tega zakona se za plačo iz prejšnjega odstavka šteje plača, ki bi bila prejeta za enako delo v Republiki Sloveniji.
(3) Ne glede na prvi odstavek tega člena se prispevki plačujejo od:
–        zneska jubilejne nagrade, odpravnine ob upokojitvi, solidarnostne pomoči, povračil stroškov, zneska bonitet in zneska odpravnine zaradi odpovedi pogodbe o zaposlitvi, od katerega se v skladu z zakonom, ki ureja dohodnino, plačuje dohodnina;
–        zneska premije dodatnega zavarovanja, ki jo plačuje delodajalec v korist delavca v skladu z 241. členom tega zakona, in od katerega se v skladu z zakonom, ki ureja dohodnino, plačuje dohodnina in
–        zneska regresa za letni dopust, ki presega 70 % povprečne plače zaposlenih v Republiki Sloveniji za predpretekli mesec; če se regres izplača v dveh ali več delih, se ob izplačilu naslednjega oziroma zadnjega dela regresa ugotovi celotna višina regresa in izvrši obračun prispevkov od posameznih delov regresa za letni dopust.
(4) Najnižja osnova za obračun prispevkov od plače in nadomestila plače je znesek 60 % zadnje znane povprečne letne plače zaposlenih v Republiki Sloveniji, preračunane na mesec.«
 
V skladu z določbo 410. člena pa se bo osnova za obračun prispevkov postopno zviševala do leta 2021.
V letu 2018 je tako znašala 54 odstotkov povprečne plače zaposlenih v RS, preračunane na mesec, kar znaša: 878,55 evro (višina povprečne bruto plače za leto 2017 znaša: 1.626,95€)
V letu 2019 bo tako znašala 56 odstotkov povprečne letne plače zaposlenih v RS, preračunane na mesec, kar znaša: 911,09 evro za obdobje januar in februar 2019! Ob znani višini  povprečne plače za leto 2018 se ta znesek spremeni – predvidoma v mesecu marcu 2019!
V letu 2020 bo tako znašala 58 odstotkov  povprečne letne plače zaposlenih v RS, preračunane na mesec.
V letu 2021 bo tako znašala 60 odstotkov povprečne letne plače zaposlenih v RS, preračunane na mesec.
























AKTUALNA PROBLEMATIKA PRI POSLOVANJU DRUŠTEV IN ZAVODOV, TER PRIPRAVA ZAKLJUČNEGA RAČUNA 


Društvo in zavod sta organizacijski obliki, ki primarno služita opravljanju nepridobitne dejavnosti. 

Organizacijska oblika društva je urejena v Zakonu o društvih, Zakon o zavodih pa ureja področje zavodov. Zavode deli na:
· javne 
· zasebne 

DRUŠTVO 
Kaj je društvo, kdo ga lahko ustanovi? 
Društvo je samostojno in nepridobitno združenje, čigar namen je uresničevanje zastavljenih interesov. Društvo je pravna oseba zasebnega prava. Pravno osebnost pridobi z vpisom v register društev. Za registracijo je pristojna upravna enota, na območju katere je sedež društva. Upravna enota o zahtevi za registracijo društva odločiti v roku 30 dni od njenega prejema. 
Društvo lahko ustanovijo najmanj tri poslovno sposobne fizične osebe oziroma pravne osebe. Kljub temu pa gospodarske družbe ne morejo ustanoviti društva, ki ima v temeljnem aktu določeno dejavnost, ki jo gospodarska družba opravlja kot svojo dejavnost.
V Zakonu o društvih je jasno določeno, da namen ustanovitve in delovanja društva ni pridobivanje dobička. Ter da presežke prihodkov nad odhodki iz vseh dejavnosti in drugih virov društvo daje za uresničevanje svojega namena in ciljev in jih ne deli med člane.
Kako mora društvo voditi poslovne knjige?
Splošno pravilo je (26. člen Zakona o društvih), da društvo poslovne knjige vodi po sistemu dvostavnega knjigovodstva. Kljub temu pa zakonodaja dopušča, da ob izpolnjevanju določenih pogojev, društvo izbere enostavno knjigovodstvo. 
Društvo mora, v kolikor se odloči za enostavno knjigovodstvo, to določiti s temeljnim aktom oziroma drugim posebnim aktom. Enostavno knjigovodstvo lahko izbere, če izpolnjuje vsaj dve izmed naslednjih meril:
· da povprečno število redno zaposlenih preteklega poslovnega leta ne presega dva;
· da letni prihodki preteklega poslovnega leta ne presegajo 30.000 evrov;
· da povprečna vrednost sredstev (aktive) na začetku poslovnega leta ne presega 50.000 evrov.

Možnost za društva, ki ne opravljajo pridobitne dejavnosti
Društvo, ki ne opravlja pridobitne dejavnosti, pa ima na voljo še eno možnost. Če so njegovi prihodki iz preteklega poslovnega leta manjši od 10.000 evrov, lahko vodil le knjigo prejemkov in izdatkov (t. i. blagajniški dnevnik). Preostale podatke za letno poročilo, ki ga morajo oddati vsa društva, pa zagotovi z letnim popisom in ocenitvijo. 
Obdavčitev društev 

Kljub temu, da Zakon o davku od dohodkov pravnih oseb opredeljuje status nepridobitnih organizacij, pa postavlja dodatne pogoje za oprostitev plačila davka od dohodkov pravnih oseb.  Društva so načeloma oproščena plačila davka od dohodka pravnih oseb po 9. Členu ZDDPO-2, to so: 
Oproščene pravne osebe kot so zavod, društvo, ustanova, verska skupnost, politična stranka, zbornica, reprezentativni sindikat in druga organizacija, ki je ustanovljena kot nepridobitna in ima svoje finančno in materialno poslovanje, še posebej pa temeljni akt o ustanovitvi usklajen z zakonom, ki ureja njihovo delovanje. Pri tem omenjeni člen določa, da plača zavezanec davek po tem zakonu iz naslova opravljanja pridobitne dejavnost če:
· dosega presežek prihodkov nad odhodki 
· izplačuje plače
· nagrajuje člane uprave in izkazuje stroške poslovanja 
· nalaga prosta sredstva 
· zmanjšuje ustanovitveno premoženje 
· ravna z ostankom premoženja pri prenehanju 
Presojanje o tem ali je dejavnost pridobitna ali nepridobitna je odvisna od tega kako društvo dosega prihodke. Za dohodke iz opravljanja nepridobitne dejavnosti po 19. Členu ZDDPO-2 veljajo namenska sredstva, ki so pridobljena iz različnih virov za namene in naloge katere je zavezanec ustanovljen in ne pomenijo nadomestila za določene proizvode in opravljene storitve oziroma ugodnosti, ko so dotacije in druga namenska sredstva,  prejeta iz proračuna ali drugih javnih sredstev, donacije, drugi prostovoljni prispevki pravnih in fizičnih oseb ter članarine. 


Pravilnik o opredelitvi pridobitne in nepridobitne dejavnosti

Pravilnik o opredelitvi pridobitne in nepridobitne dejavnosti  pojasnjuje razliko med pridobitno in nepridobitno dejavnostjo. 
NEPRIDOBITNE DEJAVNOSTI:
· donacije, pri čemer je donacija brezpogojno plačilo oziroma prispevek v denarju ali naravi. Oziroma so donacije zneski ali stvari, ki jih dobiva zavezanec iz 9. člena ZDDPO-2 od fizičnih in pravnih oseb brez obveznosti vračila in se ne nanašajo na plačila za proizvode ali storitve, katerih kupci so te osebe,
· članarine, če gre za članarine, ki dejansko pomenijo obvezni denarni prispevek članov zavezancu. In za katere iz ene ali več okoliščin izhaja, da so po vsebini članarine. Primeroma, da v celoti ali deloma ne predstavljajo plačila za določene proizvode, blago, storitve ali plačila za ugodnosti, ki jih ta zavezanec nudi članom ali njihovim povezanim osebam;
· volila in dediščine;
· prihodki iz davkov in dajatev ter prispevkov, ki so plačani neposredno Zavodu za zdravstveno zavarovanje Slovenije in Zavodu za pokojninsko in invalidsko zavarovanje;
· obresti za sredstva na podračunih, ki so vključeni v sistem enotnega zakladniškega računa (EZR) države oziroma občin in obresti za vloge, naložene v okviru sistema enotnega zakladniškega računa (EZR) države oziroma občin;
· sredstva za izvajanje javne službe iz javnofinančnih virov;
· namenska javna sredstva.
PRIDOBITNE DEJAVNOSTI:
· sredstva za izvajanje javne službe, ki niso sredstva iz prvega odstavka šeste alineje 3. člena tega pravilnika (kot so doplačila uporabnikov),
· bančne obresti, razen obresti na transakcijskih računih, in obresti za vezane vloge pri bankah in hranilnicah, ustanovljenih v skladu s predpisi v Sloveniji ter pri bankah in hranilnicah drugih držav članic Evropske unije. Pri čemer se dohodki od obresti za vezane vloge ne štejejo za pridobitne do vključno višine 1000 eurov letno,
· dividende in drugi dohodki iz naložb,
· dohodki od prodaje blaga in storitev. Vključno z donosi od prodaje spominkov članom in nečlanom, vključno s hrano in pijačo, ki jo proda zavezanec članom in nečlanom, običajno v klubskih prostorih, kadar obiščejo zavezanca,
· najemnine in druga plačila iz oddajanja prostorov zavezanca, drugih zmogljivosti zavezanca ali opreme drugim osebam,
· dohodki, doseženi z odsvojitvijo osnovnih sredstev,
· plačila članov in nečlanov zavezanca za udeležbo na večerjah, zabavah, plesih ali drugih družabnih srečanjih, ki jih organizira zavezanec,
· plačila članov in nečlanov zavezanca za udeležbo na razgovorih, predstavitvah ali delavnicah, ki jih organizira zavezanec,
· dohodki od srečelovov in podobnih iger, ki jih organizira zavezanec.
V skladu s prvim odstavkom 336. Člena Zakona o davčnem postopku pa si zavezanec za davek od dohodkov pravnih oseb sam izračuna in plača davek (načelo samoobdavčitve), davčna služba pa opravlja nadzor nad izpolnjevanjem davčnih obveznosti. 



ZASEBNI ZAVOD 

Kaj je zavod in kdo ga lahko ustanovi?

Zasebni zavodi so družbe, ki opravljajo dejavnosti s področja kulture, športa, zdravstva, socialne in druge dejavnosti. Kot društva, tudi zavodi načeloma opravljajo nepridobitno dejavnost, vendar je ureditev drugačna kot pri društvih. Zakon o zavodih določa, da lahko zavod opravlja tudi gospodarsko oziroma pridobitno dejavnost, dokler je ta v sklopu dejavnosti, za opravljanje katere je bil zavod ustanovljen.

Zavod lahko ustanovi fizična ali pravna oseba, pri tem pa ni pomembno število ustanovnih strank. Ustanovitelji sprejmejo pogodbo o ustanovitvi in sklep o imenovanju direktorja, ki bo zakoniti zastopnik družbe. Bistveno pri ustanovitvi zavoda je to, da se lahko ustanovi le za kataloško določeno število dejavnosti.
Ustanovitev zavoda se zaključi z vpisom v sodni register. Podpise na ustanovitvenih dokumentih je potrebno overiti. Overitev podpisov je možna na upravni enoti  ali pri notarju, ki za ustanovitelje poleg overitve pripravi tudi celotno ustanovitveno dokumentacijo. Zavoda namreč ni mogoče ustanoviti v sklopu sistema eVem, ki omogoča ustanavljanje nekaterih drugih gospodarskih družb.
Obdavčitev zavoda
Podobno kot velja za društva, velja tudi za zavode. V kolikor je bil dobiček ustvarjen z opravljanjem nepridobitne dejavnosti, ni obdavčen, sicer pa je obdavčen kot druge pravne osebe, ki opravljajo gospodarsko dejavnost. Dobiček se torej razdeli glede na naravo dejavnosti, t.j pridobitne in nepridobitne, obdavči pa se zgolj dobiček, ki je bil pridobljen z opravljanjem pridobitne dejavnosti, po 19-odstotni davčni stopnji.




















RAZLIKE MED DRUŠTVOM IN ZAVODOM 

	
	DRUŠTVO
	ZAVOD

	Ime 
	Društvo, klub, združenje, družina
	Zavod, inštitut, akademija, zbornica, sindikat 

	Število ustanoviteljev
	Najmanj tri fizične ali pravne osebe
	Lahko samo ena fizična ali pravna oseba 

	Ustanovni kapital
	Ni zahtevan
	Nujen, tolikšen, da omogoči ustanovitev in začetek dela zavoda, navadno zadošča 100,00 Euro na ustanovitelja 

	Strošk ustanovitve
	Brezplačno 
	Stroški overitve podpisov na UE 

	Registrski organ
	Krajevna pristojna upravna enota 
	Krajevno pristojen sodni register 

	Opravljanje pridobitne dejavnosti 
	Pridobitna dejavnost se lahko opravlja le z razlogom financiranja nepridobitnih dejavnosti 
	Pridobitna dejavnost se lahko opravlja le v sklopu registrirane dejavnosti 

	Odgovornos za poslovanje 
	Društvo in odgovorne osebe solidarno z vsem svojim premoženjem 
	Zavod z vsem svojim premoženjem, tudi ustanovitelj(i), razen če ustanovni akt ne določi drugače (= “Ustanovitelji za obveznosti zavoda ne odgovarjajo.”)

	Delitev dobička 
	Delitev dobička med člane društva je prepovedana
	Delitev dobička med ustanovitelje je dovoljena, vendar samo, če ustanovitveni akt to izrecno določa.

	Kaj se zgodi s presežkom sredstev ob zaprtju?
	Presežek sredstev je potrebno prenesti na drugo nepridobitno pravno osebo s podobnimi cilji, sicer presežek pripada lokalni skupnosti 
	Presežek sredstev se lahko razdeli med ustanovitelje.

	Objava letnih poročil 
	Letna poročila se javno objavijo 
	Letna poročila se ne objavljajo.











KAKO LETNO POROČILO SESTAVIJO DRUŠTVA

Letno poročilo društva pripravijo na podlagi podatkov v poslovnih knjigah in drugih spremljajočih evidencah. Pri merjenju in vrednotenju računovodskih postavk društva uporabljajo pravila bodisi iz splošnih SRS bodisi iz SRS 33, kar je odvisno od velikosti njihovih prihodkov oziroma sredstev.

SRS 33 – Računovodske rešitve v društvih in invalidskih organizacijah določa, da društva sredstva in obveznosti do virov sredstev ter stroške, odhodke in prihodke računovodsko obravnavajo v skladu s SRS 1–19. To pravilo je splošno in velja za vsa društva, vendar so določene tudi izjeme. Tako društvo, ki v skladu z Zakonom o društvih (ZDru-1) ni zavezano revidirati svojih računovodskih izkazov,lahko vrednoti sredstva in obveznosti do virov sredstev po posebnih pravilih, določenih v SRS 33;
· lahko vrednoti sredstva in obveznosti do virov sredstev po posebnih pravilih, določenih v SRS 33;
· lahko na kontih stroškov materiala in prodanega trgovskega blaga knjiži med obračunskim obdobjem nakupno vrednost tedaj kupljenih količin materiala in trgovskega blaga, na koncu obračunskega obdobja pa uskladi znesek stroškov porabljenega ali prodanega materiala in prodanega trgovskega blaga s spremembo vrednosti zalog, ugotovljeno s popisom količin in njihovim ovrednotenjem po zadnjih nakupnih cenah
· pri računovodskem obravnavanju poslovnih dogodkov, glede katerih SRS 33 ne določa pravil, uporablja pravila, določena s splošnimi SRS.

Posebno pozornost morajo društva nameniti verodostojnosti knjigovodskih listin. Knjigovodska listina je verodostojna, če se pri njenem kontroliranju pokaže, da lahko strokovna oseba, ki ni sodelovala v poslovnem dogodku, na njeni podlagi popolnoma jasno in brez dvomov spozna naravo in obseg poslovnega dogodka.
Društva, ki imajo v lasti ali finančnem najemu opredmetena osnovna sredstva in neopredmetena sredstva, morajo ne glede na izbrani način vodenja poslovnih knjig voditi register opredmetenih osnovnih sredstev in neopredmetenih sredstev. Vanj vpisujejo registrsko številko sredstva, datum pridobitve, ime, podatke o listini o pridobitvi, prvotno nabavno vrednost in podatke o odtujitvi, ne vpisujejo pa prevrednotenj in popravkov vrednosti.













Vsebina letnega poročila za društva 

Letno poročilo mora obsegati resnični prikaz premoženja in poslovanja društev ter vsebovati (26. člen ZDru-1):

· bilanco stanja, ki izkazuje stanje sredstev in obveznosti do njihovih virov na koncu obračunskega obdobja, s pojasnili,
· izkaz poslovnega izida, ki izkazuje stroške, donose, prihodke in presežek prihodkov ali presežek odhodkov v obračunskem obdobju, s pojasnili in s prilogo k izkazu poslovnega izida, ki prikazuje obseg pridobitne dejavnosti društva v obračunskem obdobju, s pojasnili ter
· poslovno poročilo skupaj z revizorjevo oceno, če je društvo zavezano k revidiranju računovodskih izkazov.
Podatki o pridobitni in nepridobitni dejavnosti društev so sestavni del izkaza poslovnega izida, in ne posebna priloga. Društva morajo za sestavitev ločenega izkaza poslovnega izida za skupno dejavnost in za pridobitno dejavnost sprejeti ustrezna sodila za razvrščanje posrednih stroškov na tiste, ki se nanašajo na pridobitno dejavnost, in tiste, ki se nanašajo na nepridobitno dejavnost. Kadar ne morejo določiti ustreznega sodila, kot sodilo upoštevajo razmerje med prihodki, doseženimi z opravljanjem pridobitne dejavnosti, in prihodki, doseženimi z opravljanjem nepridobitne dejavnosti v obračunskem obdobju.

Društva, ki opravljajo več vrst pridobitnih dejavnosti, opišejo tudi njihove vrste in obseg. Društva, ki so v obračunskem obdobju, za katero sestavljajo letno poročilo, opravljala tudi pridobitno dejavnost, morajo sestaviti prilogo k izkazu poslovnega izida, v kateri navedejo zneske, ki se nanašajo na pridobitno dejavnost.

Društva ne obračunavajo odloženih terjatev in odloženih obveznosti za davek.

V skladu z Navodilom o predložitvi letnih poročil društev, društva letna poročila predložijo Ajpesu. Podrobnejša navodila glede predlaganja so na Ajpesovi spletni strani. Pri oddaji podatkov Ajpesu morajo biti društva pozorna na določbe III. poglavja omenjenega navodila glede rokov za oddajo računovodskih izkazov in letnih poročil. Društva, ki ne revidirajo letnih poročil, pošljejo podatke za državno statistiko (računovodske izkaze) in za zagotovitev njihove javnosti (letno poročilo) do 31. marca.  Oboje oddajo hkrati s podpisom izjave, ki je priloga 4 omenjenega navodila. Društva, ki revidirajo letna poročila, pa pošljejo podatke za državno statistiko do 31. marca (računovodske izkaze) in za zagotovitev njihove javnosti do 31. avgusta (letno poročilo in revizorjevo oceno).

DRUŠTVENI SKLAD

Društveni sklad je lastni vir financiranja društva. Zajema znesek ustanovne vloge, čistega presežka prihodkov, razporejenega za določene namene, nerazporejenega čistega presežka prihodkov in nepokritega čistega presežka odhodkov (odbitna postavka). Ustanovno vlogo društva predstavljajo sredstva, ki so mu od ustanoviteljev dana na razpolago ob ustanovitvi in so kot taka navedena v njegovem ustanovnem aktu.



Društva lahko pokrijejo čisti presežek odhodkov iz rezerv iz čistega presežka prihodkov iz prejšnjih obračunskih obdobij, lahko pa tudi v breme drugih delov društvenega sklada. Poslovni izid namreč ugotovijo v razredu 8, v katerem je izkazana razlika med vsemi prihodki in vsemi odhodki. Lahko je presežek prihodkov nad odhodki, lahko pa presežek odhodkov nad prihodki. Obveznost za obračunani davek od dohodkov pravnih oseb zmanjšuje presežek prihodkov nad odhodki oziroma povečuje presežek odhodkov nad prihodki.
Konti razreda 8 konec poslovnega leta ne morejo izkazovati stanja, zato se pred sestavitvijo bilance stanja zaprejo s prenosom poslovnega izida. Poslovni izid se ugotavlja najmanj enkrat letno. Morebitna ugotovitev poslovnega izida med letom je le začasna. Društva na kontih skupine 80 knjižijo zneske odhodkov, prenesene s kontov razreda 4, in zneske prihodkov, prenesene s kontov razreda 7. Ugotovljeni poslovni izid se pri društvih prenese na ugotovljeni poslovni izid na kontih skupine 93. Kritje presežka odhodkov obravnavanega obračunskega obdobja se opravi s prenosom presežka prihodkov iz prejšnjih obračunskih obdobij, ki ga društvo nameni za pokrivanje odhodkov obravnavanega obračunskega obdobja, na konte skupine 80. 

VREDNOTENJE SREDSTEV IN OBVEZNOSTI 

Če društva niso zavezana k reviziji računovodskih izkazov, lahko vrednotijo nekatera sredstva in obveznosti do virov sredstev po teh pravilih:

· Nabavna vrednost neodplačno pridobljenih (podarjenih) sredstev, katerih nakupna cena oziroma tržna vrednost ni znana, se določi z ocenitvijo, pri čemer se upošteva nabavna vrednost enakih ali primerljivih sredstev.
· Opredmetena osnovna sredstva in neopredmetena sredstva, ki jih je izdelalo društvo samo, se vrednotijo po nastalih stroških, ki jih je mogoče pripisati njihovi usposobitvi za uporabo. V vrednost izdelave opreme društvo ne more všteti vrednosti dela, ki so ga brezplačno opravili člani in prostovoljci.
· Finančne naložbe in terjatve se ne prevrednotujejo, razen v primeru oslabitve ali odprave njihove oslabitve.
· Vrednost finančnih naložb in terjatev, za katere se utemeljeno domneva, da ne bodo poravnane oziroma ne bodo poravnane v celoti, mora društvo razkriti v pojasnilih k računovodskim izkazom.
· Zaloge materiala in trgovskega blaga se vrednotijo po nakupnih cenah, zaloge proizvodov in nedokončane proizvodnje pa s stroški izdelavnega materiala in tujih izdelavnih storitev.
· Porabljene zaloge se vrednotijo po izbrani metodi (po SRS) zaporednih cen ali tehtanih povprečnih cen. Zaloge materiala in trgovskega blaga se lahko na koncu obračunskega obdobja ovrednotijo po zadnjih dokumentiranih nakupnih cenah.







IZKAZ POSLOVNEGA IZIDA

Društva sestavijo izkaz poslovnega izida  v skladu s SRS 21 – Oblike izkaza poslovnega izida za zunanje poslovno poročanje, in sicer po različici I.

V postavko Drugi poslovni prihodki društva vključijo tudi prihodke od

dotacij iz Fundacije za financiranje invalidskih in humanitarnih organizacij v Republiki Sloveniji (FIHO),
dotacij iz proračunskih in drugih javnih sredstev,
dotacij iz drugih fundacij, skladov in ustanov,
donacij drugih pravnih in fizičnih oseb,
prispevkov uporabnikov posebnih socialnih programov ter
članarin in prispevkov članov.

Po enotnem kontnem načrtu za zasebni sektor (gospodarske družbe, društva, nepridobitne organizacije) se ti prihodki evidentirajo v skupini kontov 768 – Drugi prihodki, povezani s poslovnimi učinki (subvencije, dotacije, regresi, kompenzacije, premije …). Te postavke prihodkov društva razkrijejo v pojasnilih k izkazu poslovnega izida, in to po vrednostih in po dajalcih. Lahko pa pojasnijo tudi njihovo vključevanje v obračun davka od dohodkov pravnih oseb.

Društva morajo zagotoviti podatke o svojem finančnem in materialnem poslovanju na način in v obliki, ki ju določijo s temeljnim ali posebnim aktom. Načeloma morajo za zagotovitev podatkov tudi nekatera sredstva in obveznosti izkazovati ločeno, če želijo zagotoviti ločene podatke o prihodkih in odhodkih, ki se na ta sredstva in obveznosti nanašajo: na primer ločeno vodenje opredmetenih osnovnih sredstev, da lahko zagotovijo ločene podatke o stroških amortizacije.



Kaj obsegajo poojasnila k računovodskima izkazoma za društva?

Pojasnila k računovodskima izkazoma obsegajo

· pojasnilo glede ureditve materialnega in finančnega poslovanja v notranjih aktih, saj ZDru-1 določa, da mora društvo zagotavljati podatke o svojem finančnem in materialnem poslovanju na način in v obliki, ki ju določi s temeljnim ali posebnim aktom v skladu z ZDru-1 in SRS 33; v takem aktu je smiselno urediti tudi vsebino in razkritja v letnih poročilih po zakonu in standardih;
· pojasnilo glede uporabe SRS: ali društvo uporablja SRS 33 (po potrebi tudi splošne SRS) ali le splošne SRS (po potrebi tudi SRS 33, vendar ne pri merjenju in vrednotenju računovodskih postavk, ampak pri pripravi letnega poročila, pri vodenju poslovnih knjig, pri uporabi kontnega načrta, pri knjigovodskih listinah, pri popisovanju in drugem);
· pojasnilo glede načina vodenja knjig, pri čemer društvo pojasni, kako vodi knjige: dvostavno, enostavno ali poenostavljeno glede na sodila iz 26. člena ZDru-1;
· pojasnilo glede ločenega vodenja knjig za pridobitno in nepridobitno dejavnost, saj mora društvo podatke o finančnem in materialnem poslovanju iz pridobitne dejavnosti voditi in izkazovati ločeno, ter pojasnilo sodil za razdelitev stroškov med pridobitno in nepridobitno dejavnost;
· pojasnilo glede porabe presežka prihodkov nad odhodki, saj morajo poslovne knjige in letno poročilo omogočiti presojo, ali so presežki prihodkov nad odhodki porabljeni za namene, določene v 24/3 ZDru-1;
· pojasnilo glede revidiranja računovodskih izkazov, če je društvo k temu zavezano: kdo je revidiral računovodske izkaze (in poslovno poročilo), potek revidiranja, čas postopka, sodelovanje z revizorjem in podobno;
· pojasnilo glede revizorjevega mnenja o usklajenosti vodenja poslovnih knjig in letnih poročil s standardi ter primernost porabe presežka prihodkov, kot je določena v temeljnem aktu, to je za opravljanje nepridobitne dejavnosti društva; tu društvo tudi pojasni oblikovanje rezerv in namenskih skladov za izobraževalne, socialne in druge namene v skladu s svojimi pravili in odločitvami pa tudi pokrivanje presežka odhodkov iz prejšnjih obračunskih obdobij iz rezerv in iz posameznih delov društvenega sklada; 
· pojasnilo glede računovodskih usmeritev: glede načina računovodskega obravnavanja posameznih računovodskih kategorij v povezavi s pojasnjevanjem posameznih postavk;
· pojasnilo glede sprememb posameznih računovodskih kategorij v obračunskem letu: kakšne so bile, kako so vplivale na druge dele poslovanja društva in podobno;
· pojasnilo glede normativnih sprememb v okolju društva, ki neposredno vpliva na njegovo materialno in finančno poslovanje: glede davčnih, finančnih in računovodskih predpisov;
· pojasnilo glede notranjega finančnega nadzora v društvu in tudi
· pojasnilo glede popisovanja oziroma usklajevanja knjigovodskega stanja z dejanskim.

Društva lahko tako za posamezne računovodske kategorije navedejo le tista razkritja, ki so v skladu s SRS, ali pa razkritja po svoji presoji, vendar ne manj, kot je določeno bodisi v zakonu bodisi v SRS. V računovodskem poročilu morajo društva razkriti oziroma pojasniti najmanj tiste računovodske postavke, ki vplivajo na sprejetje letnega poročila, način pa je seveda odvisen od njihove odločitve. Zaporedje razkritij posameznih računovodskih kategorij se lahko ujema z zaporedjem postavk v bilanci stanja in izkazu prihodkov in odhodkov, lahko pojasnijo samo izstopajoče postavke, kot izhajajo iz bilance stanja in izkaza prihodkov, ali pa oboje smiselno kombinirajo. V pojasnilih k računovodskim izkazom podajo strogo računovodska pojasnila, v poslovnem delu pa računovodske kategorije povežejo z izpolnjevanjem svojih nalog in ciljev.









Poslovno poročilo za društva 

Poslovna poročila, ki jih pripravijo društva, vsebujejo opis poslovanja v obračunskem obdobju, za katero jih sestavljajo, in sicer predvsem način uresničevanja namena in ciljev, opredeljenih v temeljnem aktu in finančnih načrtih, ter opis drugih pomembnih zadev s področja njihovega poslovanja, ki pripomorejo k boljšemu razumevanju letnega poročila.
Društva, ki opravljajo več vrst pridobitnih dejavnosti, opišejo tudi njihove vrste (kot so opredeljene v ustanoviteljskem aktu) in obseg (glede na opravljene naloge, glede na prihodke in glede na druga možna sodila za ugotavljanje opravljenih nalog v posameznih dejavnostih). Poslovno poročilo obsega splošni, posebni in zaključni del.





































KAKO LETNO POROČILO SESTAVIJO PRAVNE OSEBE ZASEBNEGA PRAVA (POZP)


Pravne osebe zasebnega prava vodijo poslovne knjige in sestavljajo letna poročila v skladu z Zakonom o računovodstvu in SRS, zlasti SRS 34. Posebnost SRS 34 je, da vsebuje predvsem določbe, ki se nanašajo na zagotavljanje nekaterih podatkov o stroških, odhodkih in prihodkih, kadar gre za opravljanje javne službe. Sicer pa pravne osebe zasebnega prava glede vrednotenja, merjenja in izkazovanja bilančnih postavk (sredstev, obveznosti do virov sredstev, stroškov, odhodkov in prihodkov) uporabljajo pravila, ki jih določajo splošni računovodski standardi.
Pravne osebe zasebnega prava (POZP) so organizacije, ki so bile ustanovljene na podlagi različnih zakonov:

-  zasebni zavodi so ustanovljeni po zakonu o zavodih;
- ustanove oziroma fundacije so ustanovljene po zakonu o ustanovah;
- politične stranke so ustanovljene po zakonu o političnih strankah;
- sindikati so pridobili pravno osebnost in reprezentativnost po zakonu o reprezentativnosti sindikatov; 
- sem pa sodijo tudi druge POZP, ki so ustanovljene kot nepridobitne organizacije in niso ustanovljene po Zakonu o društvih 

Zakon o računovodstvu (ZR) ureja vodenje poslovnih knjig in sestavljanje letnih poročil tudi za POZP (1. člen). Letno poročilo je sestavljeno iz:
· bilance stanja,
· izkaza prihodkov in odhodkov,
· pojasnil k izkazoma ter
· poslovnega poročila.

Vsebina letnega poročila za POZP 

Bilanca stanja vsebuje podatke o stanju sredstev in obveznosti do njihovih virov. Izkaz prihodkov in odhodkov vsebuje podatke o prihodkih in odhodkih, ki jih je POZP dosegla v obračunskem obdobju. Po ZR in tudi SRS 34 računovodski izkazi vsebujejo podatke obravnavanega in preteklega obračunskega obdobja. Računovodska pojasnila dopolnjujejo podatke in informacije, ki jih zagotavljata bilanca stanja in izkaz prihodkov in odhodkov.
Po 9. členu ZR morajo poslovne knjige in poročila zagotavljati spremljanje poslovanja ter prikaz izida poslovanja z javnofinančnimi sredstvi in drugih sredstev za opravljanje javne službe ločeno od spremljanja poslovanja s sredstvi, pridobljenimi iz prodaje blaga in storitev na trgu; omogočati morajo ocenjevanje namembnosti, gospodarnosti in učinkovitosti porabe javnofinančnih sredstev. POZP izkazujejo odhodke glede na vrsto dejavnosti, na katero se nanašajo. Razčlenjujejo jih na odhodke, ki se nanašajo na opravljanje javne službe, in odhodke, ki se nanašajo na ustvarjanje prihodkov na trgu. Prihodke izkazujejo po vrstah in namenih iz naslovov opravljanja javne službe, prodaje blaga in storitev na trgu ter drugih virov.
Poleg računovodskih izkazov sestavljajo letno poročilo še računovodska pojasnila in poslovno poročilo. Računovodska pojasnila obravnavajo posamezne računovodske postavke iz računovodskih izkazov, poslovne dosežke pa obravnava poslovno poročilo.

Pravne osebe zasebnega prava (POZP) morajo letno poročilo sestaviti in predložiti pristojnim organom najpozneje v dveh mesecih po preteku poslovnega leta (za letno poročilo za leto 2019 ta rok poteče 29. februarja 2020). Letno poročilo potrdi pristojni organ POZP oziroma ustanovitelja, če tako določa zakon ali akt o ustanovitvi. Oseba, pristojna za sprejetje letnega poročila, je praviloma določena z aktom o ustanovitvi, statutom ali drugim aktom, v nekaterih primerih pa tudi z zakonom. Po 27. členu Zakona o računovodstvu (ZR) računovodske izkaze, pojasnila in poslovno poročilo podpiše za to pooblaščena oseba POZP.
POZP same določijo rok, v katerem mora pristojni organ potrditi letno poročilo. Ta rok je lahko tudi daljši od tistega, ki je predpisan za predložitev Ajpesu. Podatki, ki jih vsebuje letno poročilo, so namreč podatki o poslovnih dogodkih v poročevalskem obdobju in za njihovo pravilnost odgovarjajo pooblaščene osebe, ne organ, ki potrjuje letno poročilo. Kazen je predvidena le, če POZP Ajpesu letnega poročila ne predložijo v predpisanem roku (55. člen ZR).
Obrazca za statistične podatke iz bilance stanja in za statistične podatke iz izkaza prihodkov in odhodkov sta objavljena kot priloga k Navodilu za predložitev letnih poročil nepridobitnih organizacij – pravnih oseb zasebnega prava. V njem je predpisana tudi oblika izjave o tem, ali so statistični podatki enaki podatkom iz letnega poročila. POZP s podpisom in predložitvijo take izjave izpolnijo zakonske zahteve iz 51. člena ZR.
S predložitvijo podatkov Ajpesu POZP izpolnijo obveznosti tako glede zagotovitve javnosti podatkov kot tudi glede potreb državne statistike. Za državno statistiko predložijo podatke iz bilance stanja in iz izkaza prihodkov in odhodkov na obrazcih iz prilog 2 in 3, ki sta sestavni del omenjenega navodila, za zagotovitev javnosti podatkov pa letno poročilo, sestavljeno iz bilance stanja, izkaza prihodkov in odhodkov, pojasnil k izkazoma ter poslovnega poročila.
Podrobnejša navodila v zvezi s predlaganjem letnih poročil POZP so na Ajpesovi spletni strani.
Popis sredstev in obveznosti do njihovih virov morajo POZP opraviti 31. decembra. Poročila in predloge za likvidacijo popisnih razlik pa morajo ustreznim organom oddati do roka, da bo lahko računovodska služba pravočasno obračunala morebitne davčne obveznosti od primanjkljajev.

Obračun davka od dohodkov pravnih oseb (DDPO) morajo POZP pripraviti že do konca februarja  (zaradi vključitve podatkov v računovodske izkaze), čeprav ga lahko tako kot društva oddajo elektronsko do 31. Marca.  





Kaj obsegajo poojasnila k računovodskima izkazoma za POZP?

POZP mora v pojasnilih k računovodskima izkazoma (SRS 34) prikazati:
·  sodila, v skladu s katerimi so na posamezne negospodarske javne službe in lastno dejavnost razporejeni sredstva, obveznosti do njihovih virov, prihodki in odhodki;
·  terjatve do ustanovitelja;
·  v preglednici stanja in gibanja opredmetenih osnovnih sredstev umetniška dela in druge predmete kulturne oziroma zgodovinske vrednosti, ki se ne amortizirajo;
·  izgubo ali dobiček pri odtujitvi sredstev iz prejšnje alineje;
·  prihodke in odhodke po posameznih vrstah dejavnosti negospodarskih javnih služb in lastni dejavnosti;
·  v okviru prihodkov za opravljanje dejavnosti negospodarskih javnih služb posebej prihodke sredstev iz proračuna in posebej druge prihodke;
·  posredne stroške in njihovo razporeditev na dejavnosti posameznih negospodarskih javnih služb in lastno dejavnost;
·  obračunano amortizacijo in njeno porabo za nakup:
 osnovnih sredstev za opravljanje dejavnosti negospodarskih javnih služb,
 osnovnih sredstev za opravljanje lastne dejavnosti;
·  oblikovanje in porabo dolgoročno odloženih prihodkov za pokrivanje stroškov amortizacije:
 osnovnih sredstev, namenjenih za opravljanje dejavnosti negospodarskih javnih služb,
 osnovnih sredstev za opravljanje lastne dejavnosti;
·  prejeta in porabljena namenska sredstva po namenih ter znotraj teh sredstev posebej prejeta in porabljena sredstva iz proračuna;
·  deleže posameznih soustanoviteljev v ustanovitvenem vložku;
·  ugotovljeni in razporejeni presežek prihodkov oziroma ugotovljeni in pokriti presežek odhodkov po dejavnostih posameznih negospodarskih javnih služb in lastnih dejavnosti.
Pojasnila k bilanci stanja in pojasnila k izkazu poslovnega izida. 

Poslovno poročilo za POZP  

Poslovno poročilo vsebuje opis poslovanja v obračunskem obdobju. V njem POZP predvsem predstavi način uresničevanja ciljev, opredeljenih v notranjih aktih in finančnih načrtih, ter opis drugih pomembnih zadev, ki pripomorejo k boljšemu razumevanju letnega poročila. POZP, ki opravlja več vrst pridobitnih dejavnosti, opiše tudi njihovo vrsto in obseg.



Pripravila:

Pušnjak Anka

